Az Országos Választási Bizottság
20/2006. (VII. 4.) állásfoglalása
a kisebbségi jelölő szervezetek tárgyában
Az Országos Választási Bizottság a választási eljárásról szóló 1997. évi C. törvény (a továbbiakban: Ve.) 115/I.§ (8) bekezdésének a) pontjában biztosított hatáskörében eljárva a kisebbségi jelölő szervezetek tárgyában az alábbi

állásfoglalást
adja ki.

A kisebbségi önkormányzati képviselők választásáról, valamint a nemzeti és etnikai kisebbségekre vonatkozó egyes törvények módosításáról szóló 2005. évi CXIV. törvény 26. § (2) bekezdése szerint a kisebbségi önkormányzati képviselő-választásokon
„jelölő szervezet: az egyesülési jogról szóló törvény szerint bejegyzett olyan társadalmi szervezet (ide nem értve a pártok működéséről és gazdálkodásáról szóló törvény szerint bejegyzett szervezetet), amelynek alapszabályában – a települési kisebbségi önkormányzati választás évét megelőző legalább 3 éve – rögzített célja az adott nemzeti vagy etnikai kisebbség képviselete;”

E törvény 72. § (2) bekezdése azonban a helyi önkormányzati képviselők és polgármesterek 2006. évi általános választásával egy napon tartandó települési kisebbségi önkormányzati választásokra és az azokat megelőző választási eljárásra a jelölő szervezeteket illetően speciális átmeneti rendelkezést állapít meg. Eszerint a 2006. évi települési kisebbségi önkormányzati választáson „az e törvény hatályba lépését megelőzően bejegyzett jelölő szervezet állíthat jelöltet, illetőleg listát.”

A törvény tehát – tekintettel arra, hogy az új szabályokat a választást megelőző évben alkották meg – ezen új szabályok szerinti első települési kisebbségi önkormányzati választáson nem követeli meg, hogy a jelölő szervezetek alapszabálya három évre visszamenőleg tartalmazza a szervezet céljaként az adott nemzeti vagy etnikai kisebbség képviseletét. A 2006. évi választási eljárás során az a szervezet vehető nyilvántartásba jelölő szervezetként, mely megfelel az alábbi együttes feltételeknek:
- a törvény hatályba lépését, azaz 2005. november 25-ét megelőzően nyilvántartásba vették, 
- az egyesülési jogról szóló törvény hatálya alá tartozó szervezet, kivéve a pártokat, 
- egy meghatározott kisebbség érdekeit jeleníti meg,
- az alapszabálya utal a kisebbség képviseletére. A nemzeti és etnikai kisebbség képviseletét jelenti minden olyan tevékenység, ami a nemzeti és etnikai kisebbségek jogairól szóló 1993. évi LXXVII. törvény 6/A. § (1) bekezdése 1. pontjának a) alpontja szerinti kisebbségi közügy megvalósítását mozdítja elő.

A feltételek vizsgálatához a szervezetnek a bejelentéséhez csatolnia kell: 
- azt a bírósági igazolást, mely tanúsítja, hogy a szervezetet már a törvény hatályba lépése előtt bejegyezték az egyesületek nyilvántartásába, és működése azóta a bejelentésig folyamatos;
- az alapszabályát, melyből kitűnik a szervezet célja.

Budapest, 2006. július 4.

Dr. Szigeti Péter
az Országos Választási Bizottság
elnöke
